KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston ensimmäisessä käsittelyssä vahvistamasta kannasta Euroopan parlamentin ja neuvoston päätöksen antamiseksi makrotaloudellisen rahoitusavun myöntämisestä Kirgisian tasavallalle /* COM/2013/0699 final - 2011/0458 (COD) */





2011/0458 (COD) KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston ensimmäisessä käsittelyssä vahvistamasta kannasta Euroopan parlamentin ja neuvoston päätöksen antamiseksi makrotaloudellisen rahoitusavun myöntämisestä Kirgisian tasavallalle 1. Tausta Päivä, jona ehdotus on toimitettu Euroopan parlamentille ja neuvostolle (asiakirja KOM(2011) 925 lopullinen – 2011/0458(COD)): || 20. joulukuuta 2011 Päivä, jona alueiden komitea on antanut lausuntonsa: || ei sovelleta Päivä, jona Euroopan parlamentti on vahvistanut ensimmäisen käsittelyn kantansa: || 11. joulukuuta 2012 Päivä, jona muutettu ehdotus on toimitettu: || ei sovelleta Päivä, jona neuvosto on vahvistanut ensimmäisen käsittelyn kantansa: || 23. syyskuuta 2013 2. Komission ehdotuksen tavoite Ehdotus oli jatkoa 27. heinäkuuta 2010 järjestetylle korkean tason avunantajien konferenssille, jossa kansainvälinen yhteisö sitoutui tukemaan demokratiaan siirtymistä Kirgisian tasavallassa sen jälkeen, kun maassa oli aiemmin vuonna 2010 esiintynyt etnisten ryhmien välisiä traagisia väkivaltaisuuksia. Ehdotetun makrotaloudellisen rahoitusavun tavoitteet ovat seuraavat: · edistää jäljellä olevan huomattavan ulkoisen rahoitusvajauksen kattamista Kirgisian tasavallassa; · tukea Kirgisian hallituksen makroekonomista ja rakenteellista uudistusohjelmaa, josta on sovittu kansainvälisten avunantajien kanssa; · osallistua taloudellisen vakauden säilyttämiseen Kirgisiassa tämän kriittisen ajanjakson aikana, jotta voidaan auttaa demokratiaa puolustavia viranomaisia ehkäisemään etnisten ryhmien välisten väkivaltaisuuksien uudelleenpuhkeaminen. Konkreettisemmin rahoitusavulla tuettaisiin myös julkisen talouden hoitoa lujittavia toimenpiteitä (jotka perustuvat käynnissä olevalla EU:n alakohtaisella budjettituella tuettuihin toimenpiteisiin), julkisen talouden kestävyyden lujittamiseksi tehtäviä verouudistuksia ja toimenpiteitä pankkijärjestelmän vahvistamiseksi. 3. Huomautukset neuvoston kannasta 3.1. Yleinen tausta ensimmäisessä käsittelyssä olleelle komission ehdotukselle Euroopan komissio sitoutui heinäkuun 2010 korkean tason avunantajien konferenssissa osoittamaan Kirgisian tasavallalle jopa 117,9 miljoonaa euroa apua muun muassa kriisien hoitamiseen tarkoitetuista välineistä (esim. vakautusväline, humanitaarinen apu) sekä aihekohtaisista budjettikohdista. Ehdotettu 30 miljoonan euron makrotaloudellinen rahoitusapu oli tarkoitettu tukemaan edellä mainittujen EU:n toimien tehokkuutta vähentämällä maan lyhyen aikavälin rahoituksellista haavoittuvuutta. Komission loppuvuodesta 2011 esittämää ehdotusta ei kuitenkaan saatu hyväksyttyä yli puoleentoista vuoteen, koska lainsäätäjien välillä oli kiistaa komiteamenettelyn valinnasta yhteisymmärryspöytäkirjan hyväksymiseksi. Yhteisymmärryspöytäkirja sisältää talous- ja rahoituspolitiikkaa koskevat toimenpiteet, jotka edunsaajan on toteutettava. Neuvosto vaati (sitovaa) tarkastelumenettelyä, kun taas parlamentti vaati (ei-sitovan) neuvoa-antavan menettelyn soveltamista. Parlamentti toi näkemyksensä julki 11. joulukuuta 2012 esitetyssä ensimmäisen käsittelyn kannassaan Kiista ratkaistiin lopulta sovittelumenettelyssä, joka koski ehdotusta Euroopan parlamentin ja neuvoston päätökseksi makrotaloudellisen lisärahoitusavun myöntämisestä Georgialle. Kyseinen päätös hyväksyttiin 12. elokuuta 2013. Neuvoston kanta päätösehdotukseen makrotaloudellisesta rahoitusavusta Kirgisian tasavallalle hyväksyttiin ensimmäisessä käsittelyssä 23. syyskuuta 2013. Neuvoston tekemät muutokset vastaavat 26. kesäkuuta 2013 järjestetyn kolmikantakokouksen lopputulosta, jonka parlamentti hyväksyi 11. heinäkuuta 2013 päivätyllä kirjeellä. Kirjeessä parlamentin kansainvälisen kaupan valiokunnan puheenjohtaja totesi aikovansa esittää suosituksenaan täysistunnolle, että parlamentti hyväksyisi neuvoston kannan toisessa käsittelyssä ilman tarkistuksia. 3.2. Komission huomiot Komissio kannattaa neuvoston ensimmäisessä käsittelyssä esittämää kantaa ja hyväksyy sen tekemät muutokset. Komissio on tyytyväinen siihen, että lainsäätäjät pääsivät yli puolentoista vuoden viivästyksen jälkeen vihdoin tarvittavaan yhteisymmärrykseen suunnitellusta Kirgisian tasavallalle kohdennettavasta makrotaloudellisesta rahoitusavusta. Makrotaloudellisen rahoitusavun toteutuksen merkitys ja kiireellisyys tulivat jälleen esiin Kirgisian presidentin vieraillessa Brysselissä 17. syyskuuta 2013. 4. Päätelmät Komissio kannattaa neuvoston ensimmäisessä käsittelyssä esittämää kantaa ja hyväksyy sen komission ehdotukseen tekemät muutokset. Komissio tekee täysimääräistä yhteistyötä lainsäätäjien kanssa varmistaakseen, että ehdotus hyväksytään varhaisessa vaiheessa parlamentin toisessa käsittelyssä.